b'\n_START_ARTICLE_\nLumikki ja seitsem\xc3\xa4n k\xc3\xa4\xc3\xa4pi\xc3\xb6t\xc3\xa4\n_START_SECTION_\nJuoni\n_START_PARAGRAPH_\nElokuvan alussa prologi kertoo yleis\xc3\xb6lle satukirjan kautta, ett\xc3\xa4 Lumikki on prinsessa, joka asuu yhdess\xc3\xa4 turhamaisen \xc3\xa4itipuolensa kanssa. \xe2\x80\x9dKuningattarena\xe2\x80\x9d tunnettu \xc3\xa4itipuoli on ilke\xc3\xa4 noita, joka on ottanut valtakunnan haltuunsa Lumikin is\xc3\xa4n kuoltua. Kuningatar pelk\xc3\xa4\xc3\xa4, ett\xc3\xa4 Lumikista kasvaa kauniimpi kuin h\xc3\xa4nest\xc3\xa4, joten h\xc3\xa4n pakottaa t\xc3\xa4m\xc3\xa4n ty\xc3\xb6skentelem\xc3\xa4\xc3\xa4n ky\xc3\xb6kkipiikana. Kuningatar kysyy taikapeililt\xc3\xa4\xc3\xa4n p\xc3\xa4ivitt\xc3\xa4in \xe2\x80\x9dken on maassa kaunehin\xe2\x80\x9d. Jo monta vuotta peili on antanut vastaukseksi kuningattaren nimen tehden kuningattaren n\xc3\xa4in tyytyv\xc3\xa4iseksi._NEWLINE_Elokuvan alkaessa taikapeili ilmoittaa kuningattarelle, ett\xc3\xa4 Lumikista on nyt tullut maan kaunein neito. Kateellinen kuningatar m\xc3\xa4\xc3\xa4r\xc3\xa4\xc3\xa4 vastahakoisen mets\xc3\xa4st\xc3\xa4j\xc3\xa4n viem\xc3\xa4\xc3\xa4n Lumikin mets\xc3\xa4\xc3\xa4n ja tappamaan t\xc3\xa4m\xc3\xa4n. H\xc3\xa4n my\xc3\xb6s vaatii mets\xc3\xa4st\xc3\xa4j\xc3\xa4\xc3\xa4 asettamaan Lumikin syd\xc3\xa4men jalokivin koristeltuun lippaaseen ja tuomaan sen h\xc3\xa4nelle todisteena siit\xc3\xa4, ett\xc3\xa4 h\xc3\xa4nen k\xc3\xa4skyj\xc3\xa4\xc3\xa4n on noudatettu. Mets\xc3\xa4st\xc3\xa4j\xc3\xa4 kohtaa Lumikin, mutta tajuaa, ettei voi tappaa t\xc3\xa4t\xc3\xa4. Mets\xc3\xa4st\xc3\xa4j\xc3\xa4 anoo Lumikilta kyynelehtien anteeksiantoa ja usuttaa t\xc3\xa4m\xc3\xa4n sitten pakenemaan mets\xc3\xa4\xc3\xa4n ikuisiksi ajoiksi. Lumikin paettua mets\xc3\xa4st\xc3\xa4j\xc3\xa4 asettaa lippaaseen sian syd\xc3\xa4men ja vie sen kuningattarelle._NEWLINE_Eksynyt ja pelokas prinsessa yst\xc3\xa4vystyy mets\xc3\xa4n asukkaiden kanssa, jotka viev\xc3\xa4t h\xc3\xa4net syv\xc3\xa4ll\xc3\xa4 mets\xc3\xa4ss\xc3\xa4 sijaitsevan m\xc3\xb6kin luokse. Lumikki l\xc3\xb6yt\xc3\xa4\xc3\xa4 m\xc3\xb6kin sis\xc3\xa4lt\xc3\xa4 seitsem\xc3\xa4n pient\xc3\xa4 tuolia ja luulee, ett\xc3\xa4 m\xc3\xb6kki kuuluu seitsem\xc3\xa4lle ep\xc3\xa4siistille ja orvolle lapselle. Pian k\xc3\xa4y ilmi, ett\xc3\xa4 m\xc3\xb6kki kuuluu sen sijaan seitsem\xc3\xa4lle t\xc3\xa4ysikasvuiselle k\xc3\xa4\xc3\xa4pi\xc3\xb6lle, jotka ovat palaamassa kotiin l\xc3\xa4heisest\xc3\xa4 kaivoksesta. K\xc3\xa4\xc3\xa4pi\xc3\xb6t ovat nimelt\xc3\xa4\xc3\xa4n Viisas, J\xc3\xb6r\xc3\xb6, Lystik\xc3\xa4s, Unelias, Ujo, Nuhanen\xc3\xa4 ja Vilkas. Kotiin p\xc3\xa4\xc3\xa4sty\xc3\xa4\xc3\xa4n k\xc3\xa4\xc3\xa4pi\xc3\xb6t saavat kauhukseen n\xc3\xa4hd\xc3\xa4, ett\xc3\xa4 heid\xc3\xa4n m\xc3\xb6kkins\xc3\xa4 on nyt putipuhdas, mist\xc3\xa4 he p\xc3\xa4\xc3\xa4ttelev\xc3\xa4t, ett\xc3\xa4 m\xc3\xb6kkiin on saapunut tunkeilija. M\xc3\xb6kin yl\xc3\xa4kerrasta k\xc3\xa4\xc3\xa4pi\xc3\xb6t l\xc3\xb6yt\xc3\xa4v\xc3\xa4t Lumikin, joka on vaipunut uneen k\xc3\xa4\xc3\xa4pi\xc3\xb6iden s\xc3\xa4ngyille poikittain. Lumikki her\xc3\xa4\xc3\xa4 ja n\xc3\xa4kee k\xc3\xa4\xc3\xa4pi\xc3\xb6t ymp\xc3\xa4rill\xc3\xa4\xc3\xa4n. Lumikki esittelee itsens\xc3\xa4, ja lopulta kaikki k\xc3\xa4\xc3\xa4pi\xc3\xb6t toivottavat h\xc3\xa4net tervetulleeksi kotiinsa, varsinkin, kun saavat tiet\xc3\xa4\xc3\xa4 t\xc3\xa4m\xc3\xa4n olevan hyv\xc3\xa4 kokki ja siivooja. Lumikki aloittaa uuden el\xc3\xa4m\xc3\xa4n kokaten, siivoten ja pit\xc3\xa4en huolta k\xc3\xa4\xc3\xa4pi\xc3\xb6iden m\xc3\xb6kist\xc3\xa4 sill\xc3\xa4 v\xc3\xa4lin, kun k\xc3\xa4\xc3\xa4pi\xc3\xb6t ovat ty\xc3\xb6skentelem\xc3\xa4ss\xc3\xa4 kaivoksessaan. Illan tullen he ryhtyv\xc3\xa4t yhdess\xc3\xa4 soittamaan, laulamaan ja tanssimaan._NEWLINE_Sill\xc3\xa4 v\xc3\xa4lin kuningatar saa tiet\xc3\xa4\xc3\xa4, ett\xc3\xa4 Lumikki on yh\xc3\xa4 elossa, kun taikapeili vastaa j\xc3\xa4lleen Lumikin olevan maan kaunein neito. Kuningatar muuttaa itsens\xc3\xa4 taikajuoman avulla vanhaksi eukoksi ja valmistaa liemen nimelt\xc3\xa4 \xe2\x80\x9dUinuva kuolema\xe2\x80\x9d. H\xc3\xa4n upottaa liemeen tavallisen punaisen omenan. Paha kuningatar selitt\xc3\xa4\xc3\xa4 yleis\xc3\xb6lle, ett\xc3\xa4 omenaa maistettuaan Lumikki vaipuu maagiseen uneen ja her\xc3\xa4\xc3\xa4 unestaan vain, jos h\xc3\xa4nelle annetaan \xe2\x80\x9drakkauden ensisuudelma\xe2\x80\x9d. Kuningatar p\xc3\xa4\xc3\xa4ttelee, ettei h\xc3\xa4nen ole syyt\xc3\xa4 olla suudelmasta huolissaan, sill\xc3\xa4 k\xc3\xa4\xc3\xa4pi\xc3\xb6t tulevat varmasti luulemaan nukkuvaa Lumikkia kuolleeksi ja hautaamaan t\xc3\xa4m\xc3\xa4n el\xc3\xa4v\xc3\xa4lt\xc3\xa4. Kuningatar saapuu k\xc3\xa4\xc3\xa4pi\xc3\xb6iden m\xc3\xb6kille Lumikin ollessa yksin ja huiputtaa t\xc3\xa4m\xc3\xa4n puraisemaan myrkytetty\xc3\xa4 omenaa. Sen seurauksena Lumikki vaipuu uneen ja kuningatar huudahtaa: \xe2\x80\x9dOlen maassa kaunehin!\xe2\x80\x9d Mets\xc3\xa4n asukkaat hakevat k\xc3\xa4\xc3\xa4pi\xc3\xb6t apuun tunnistettuaan noidan kuningattareksi. Peuroilla ratsastavat, kostonhimoiset k\xc3\xa4\xc3\xa4pi\xc3\xb6t ajavat noidan ansaan er\xc3\xa4\xc3\xa4lle jyrk\xc3\xa4nteelle. Noita yritt\xc3\xa4\xc3\xa4 vieritt\xc3\xa4\xc3\xa4 k\xc3\xa4\xc3\xa4pi\xc3\xb6iden niskaan suuren kivenj\xc3\xa4rk\xc3\xa4leen, mutta jyrk\xc3\xa4nteelle iskee salama, jolloin jyrk\xc3\xa4nne romahtaa noidan jalkojen alta. Kuningatar putoaa kuolemaansa ja saa kivenj\xc3\xa4rk\xc3\xa4leen p\xc3\xa4\xc3\xa4lleen._NEWLINE_K\xc3\xa4\xc3\xa4pi\xc3\xb6t palaavat m\xc3\xb6kkiins\xc3\xa4 ja l\xc3\xb6yt\xc3\xa4v\xc3\xa4t sielt\xc3\xa4 kuolleelta n\xc3\xa4ytt\xc3\xa4v\xc3\xa4n Lumikin. He j\xc3\xa4rjest\xc3\xa4v\xc3\xa4t Lumikille valvojaiset. K\xc3\xa4\xc3\xa4pi\xc3\xb6t eiv\xc3\xa4t kuitenkaan henno haudata Lumikkia, vaan valmistavat t\xc3\xa4lle lasista ja kullasta arkun ja viev\xc3\xa4t sen ja siin\xc3\xa4 lep\xc3\xa4\xc3\xa4v\xc3\xa4n Lumikin er\xc3\xa4\xc3\xa4lle mets\xc3\xa4aukealle. Yhdess\xc3\xa4 mets\xc3\xa4n asukkien kanssa k\xc3\xa4\xc3\xa4pi\xc3\xb6t ryhtyv\xc3\xa4t valvomaan Lumikkia alituisesti. Hieman my\xc3\xb6hemmin paikalle saapuu prinssi, joka tapasi Lumikin elokuvan alussa ja rakastui t\xc3\xa4h\xc3\xa4n. Prinssi on kuullut lasiarkussa makaavasta Lumikista ja p\xc3\xa4\xc3\xa4tt\xc3\xa4nyt tulla katsomaan rakastettuaan. Lumikin kauneuden lumoamana prinssi suutelee Lumikkia s\xc3\xa4rkien lumouksen ja her\xc3\xa4tt\xc3\xa4en Lumikin unestaan. K\xc3\xa4\xc3\xa4pi\xc3\xb6t ja el\xc3\xa4imet ryhtyv\xc3\xa4t ilakoimaan prinssin viedess\xc3\xa4 Lumikin linnaansa, joka alkaa Lumikin l\xc3\xa4sn\xc3\xa4olosta loistaa kultaisena._NEWLINE_Elokuva p\xc3\xa4\xc3\xa4ttyy alussa n\xc3\xa4hdyn satukirjan viimeiseen sivuun, jossa lukee \xe2\x80\x9d\xe2\x80\xa6 ja he eliv\xc3\xa4t onnellisina el\xc3\xa4m\xc3\xa4ns\xc3\xa4 loppuun asti\xe2\x80\x9d. Kirja sulkeutuu, ja elokuvan lopputekstit alkavat.\n_START_SECTION_\nTuotanto\n_START_PARAGRAPH_\nLyhytanimaatioille ei ollut kysynt\xc3\xa4\xc3\xa4 laman j\xc3\xa4lkeen, kun ihmisten elokuvissak\xc3\xa4ynnit olivat v\xc3\xa4hentyneet. Walt Disney oli Euroopassa vieraillessaan n\xc3\xa4hnyt teatterinomistajien yhdist\xc3\xa4neen kuusi Mikki Hiiri -lyhytelokuvaa yhdeksi, ja Disney oivalsi, ett\xc3\xa4 elokuvayleis\xc3\xb6 pystyisi katsomaan pitki\xc3\xa4kin animaatioita. H\xc3\xa4n tajusi kuitenkin pitk\xc3\xa4n elokuvan vaativan enemm\xc3\xa4n taitoa kuin 7\xe2\x80\x938 minuutin lyhytpiirrettyjen. Hassunkuriset sinfoniat -animaatioelokuvien sarja valjastettiin pitk\xc3\xa4n piirroselokuvan tuotantoon vaadittavan tekniikan harjoittelukanavaksi. Elokuvattujen n\xc3\xa4yttelij\xc3\xb6iden liikkeit\xc3\xa4 tutkittiin filmiruutu kerrallaan, v\xc3\xa4rien k\xc3\xa4ytt\xc3\xb6\xc3\xa4 kehitettiin, ja taiteilijat oppivat j\xc3\xa4ljent\xc3\xa4m\xc3\xa4\xc3\xa4n erilaisia materiaaleja melkein valokuvantarkasti. Suurimpia ongelmia oli piirroselokuville tyypillinen kaksiulotteisuus, sill\xc3\xa4 syvyyden puute v\xc3\xa4hensi niiden uskottavuutta. Ratkaisuksi Disneyn teknikot kehittiv\xc3\xa4t monitasokameran, jonka avulla tilan vaikutelma saatiin siirretty\xc3\xa4 animaatioonkin.  Noin kaksi vuotta kest\xc3\xa4neiden alkuvalmisteluiden, tarinailtojen ja koeluonnosten j\xc3\xa4lkeen varsinaisen animaation aloitusp\xc3\xa4iv\xc3\xa4m\xc3\xa4\xc3\xa4r\xc3\xa4n\xc3\xa4 pidet\xc3\xa4\xc3\xa4n 28.9.1936._NEWLINE_Est\xc3\xa4\xc3\xa4kseen kilpailevien studioiden viev\xc3\xa4n animaattoreita kesken tuotannon Disney kehitti bonusj\xc3\xa4rjestelm\xc3\xa4n, joka varmisti, ett\xc3\xa4 pisimp\xc3\xa4\xc3\xa4n palvelleet saisivat yht\xc3\xa4 paljon palkkaa kuin h\xc3\xa4n ja Roy Disney. Ensimm\xc3\xa4isen\xc3\xa4 vuotena Lumikki ja seitsem\xc3\xa4n k\xc3\xa4\xc3\xa4pi\xc3\xb6t\xc3\xa4 -elokuvan budjetti oli 250 000 dollaria, mutta se kaksinkertaistui seuraavana vuonna. Disney ei antanut rahan olla este; jos h\xc3\xa4n ei ollut tyytyv\xc3\xa4inen johonkin jaksoon, se tehtiin uudestaan. Studion lainat uhattiin sanoa irti, ja Disney oli velkaa miljoonan palkkar\xc3\xa4stej\xc3\xa4 jo ennest\xc3\xa4\xc3\xa4n. Bank of American Joseph Rosenberg j\xc3\xa4\xc3\xa4dytti Disneyn lainat ja vaati n\xc3\xa4hd\xc3\xa4 mit\xc3\xa4 studio oli saanut aikaan annetulla lainalla. Disney n\xc3\xa4ytti h\xc3\xa4nelle kelan verran valmista elokuvaa, jonka j\xc3\xa4lkeen Rosenberg lupasi niin paljon luottoa kuin tarvittiin. _NEWLINE_Elokuva tuli ensi-iltaan 21. joulukuuta 1937. Se j\xc3\xa4lki\xc3\xa4\xc3\xa4nitettiin alun perin kymmenelle kielelle ja levitettiin 46 maahan. Elokuvaa ylistettiin kaikkialla, paitsi Isossa-Britanniassa, jossa sensuuri kielsi sen lapsilta, koska pel\xc3\xa4ttiin elokuvan aiheuttavan painajaisia lapsille. Ensimm\xc3\xa4isell\xc3\xa4 esitt\xc3\xa4miskierroksella elokuvan n\xc3\xa4ki noin sata miljoonaa ihmist\xc3\xa4.\n_START_SECTION_\nTuotto\n_START_PARAGRAPH_\nLumikki ja seitsem\xc3\xa4n k\xc3\xa4\xc3\xa4pi\xc3\xb6t\xc3\xa4 tuotti 175,3 miljoonaa dollaria ja olisi todenn\xc3\xa4k\xc3\xb6isesti tuottoisin animaatioelokuva, mik\xc3\xa4li inflaatio otettaisiin huomioon. Inflaatio huomioituna tuotot ovat 184,9 miljoonaa dollaria ja elokuva on siten suurituottoisin animaatioelokuva ainakin niist\xc3\xa4, joiden tuotot on inflaatiokorjattu. Koska elokuva oli my\xc3\xb6s Disneyn ensimm\xc3\xa4inen pitk\xc3\xa4 v\xc3\xa4rillinen piirroselokuva, elokuva her\xc3\xa4tti mielenkiintoa jo tuotantovaiheessa.\n_START_SECTION_\nMy\xc3\xb6hempi arvostus\n_START_PARAGRAPH_\nLumikki ja seitsem\xc3\xa4n k\xc3\xa4\xc3\xa4pi\xc3\xb6t\xc3\xa4 valittiin vuonna 1989 Yhdys\xc2\xadvaltojen kongressin kirjaston National Film Registryyn, johon kootaan esteetti\xc2\xadsesti, historialli\xc2\xadsesti tai kulttuuri\xc2\xadsesti merkitt\xc3\xa4vi\xc3\xa4 amerikkalaiselokuvia. American Film Institute listasi vuoden 1937 Lumikin sijalle 49 sadan parhaan amerikkalaiselokuvan luettelossaan vuonna 1998.'